
Hva er jordkartlegging? 
Jordkartlegging er dokumentasjon og stedfesting av jordas egenskaper som ressurs. NIBIO har det nasjonale ansvaret for kartlegging av jordsmonn på dyrket mark (fulldyrka og overflatedyrka jord i henhold til Arealressurskart AR5). 
Hvordan kartlegger dere jorda?
Jordkartleggerne utfører arbeidet sitt etter standardiserte metoder ved hjelp av et jordbor, en felt-PC, en instruks og erfaring. Med jordboret tar jordkartleggeren stikkprøver av jord fra overflatesjiktet og ned til en meters dybde. Her benyttes god kjennskap til jordsmonn for å vurdere jordas egenskaper. På felt-PC’en registrerer jordkartleggeren navnet på jorda (jordtypen) og utbredelsen av denne jorda. Etter flere prøveboringer og registreringer tegner kartleggeren inn yttergrensene for utbredelsen av jordtypen.
Hvilke egenskaper ser dere på?
Egenskapene som bestemmes er innhold av organisk materiale, kornstørrelsesfordeling (innhold av sand, silt og leir), grusinnhold, sjiktinndeling, naturlig dreneringsgrad, samt steininnhold, dybde til fast fjell og eventuelle tegn til bakkeplanering, påfylling og profilering. Jordas evne til å bli kvitt overflødig vann bestemmes ut ifra hvordan jorda ser ut. Det tas ikke hensyn til om det har blitt utført dreneringstiltak på arealet eller ikke.
Hvem kartlegger jorda?
NIBIO har et lag med ti til tjue jordkartleggere som reiser landet rundt for å utføre feltarbeid hver vår og høst. Jordkartleggerne kommer fra hele landet, har god kjennskap til jordegenskaper og lang erfaring med jordkartlegging. Ofte er jordkartleggerne samlet i lag på tre til seks personer i en kommune, arealene fordeles mellom jordkartleggerne og feltarbeidet utføres individuelt.


Når kartlegger dere jorda?
Jordkartlegging foregår på våren og høsten utenfor den mest aktive vekstperioden. Under jordkartlegging beskrives de stabile egenskapene til jorda, slik at informasjonen i stor grad vil være tidløs og relevant uansett hvilket år dataene ble samlet inn. Kartlagte arealer vil i utgangspunktet ikke besøkes igjen, med unntak av få kommuner der det har blitt utført et ekstra ajourføringsarbeid. 
Hvorfor skal dere kartlegge jorda?
Jordsmonnet er en av våre aller viktigste ressurser. Jordkartlegging er essensielt for å fatte kunnskapsbaserte beslutninger om bruk av jordressursen, både innen agronomi, areal- og miljøplanlegging. Les mer om bruksnytten av jordkartlegging her.

Hvor utføres jordkartlegging?
Alt som er registrert som overflatedyrka eller fulldyrka mark i siste årsversjon av AR5 vil i utgangspunktet kartlegges, såfremt de ikke er mindre enn 2 daa og ligger adskilt fra andre arealer. Så lenge de er registrert som overflatedyrka eller fulldyrka mark, vil de bli kartlagt. I AR5 er det tilstanden på arealet som ligger til grunn for klassifiseringen, ikke bruken. Jorda kartlegges i hovedsak til et detaljnivå på maks én jordtypefigur per 10 daa. Les mer om størrelseskravene på arealer som skal kartlegges her.
Hvorfor har dere ikke kartlagt et spesifikt område?
Arealer kartlegges etter beste evne, men noen forhold kan gjøre at områder blir stående uten kartlegging. Det kan være; området er såpass gjengrodd at det må dyrkes opp igjen, området er mindre enn 2 daa og ligger adskilt fra andre arealer, eller området er utilgjengelig på grunn av beitedyr som ingen av kartleggerne anser at det er trygt å besøke. I samråd med lokal landbruksforvaltning vil enkelte arealer kunne bli nedprioritert fordi det ikke er kapasitet til å kartlegge absolutt alle fulldyrka og overflatedyrka arealer.
Hvor stort areal kartlegges?
Gjennomsnittlig kartlegges 100 km2 hvert år, fordelt på ulike kommuner. Ofte besøkes to til fire kommuner hver sesong. En jordkartlegger dekker 150 daa – 500 daa per dag, avhengig av jordas homogenitet versus heterogenitet og om arealene er sammenhengende eller spredt. 
Hvorfor kartlegger dere min kommune?
Målet er at all dyrka jord i hele landet til slutt skal være kartlagt, i tråd med det nasjonale ansvaret NIBIO har fått fra Landbruks- og matdepartementet. Per i dag er mer enn 60 % av landets fulldyrka og overflatedyrka jord kartlagt. Det er stor etterspørsel etter jordkartlegging. Hvilke kommuner som blir jordkartlagt et gitt år er et resultat av kommunenes ønsker og prioritering gjort i samarbeid med Statsforvaltere.

Hva må jeg gjøre?
Som bonde og eier av området som skal kartlegges, trenger du ikke å gjøre noe som helst. Se svarene under for flere detaljer. 
Må jeg være tilstede når dere kommer?
Nei, NIBIOs jordkartleggere kommer og går uten at du må være til stede. Det eneste jordkartleggeren trenger er tilgang til å gå over det nødvendige jordbruksarealet på egenhånd. Jordkartleggere vil dermed potensielt ha behov for å krysse gårdstun, ta seg gjennom grinder og i noen tilfeller parkere på eiendommen. Jordkartleggerens bil gjenkjennes med NIBIO-skilt i ruta. Ved behov for parkering på tun, vil jordkartleggeren forsøke å komme i kontakt med grunneier.
Kan jeg være med på kartlegging av gården min?
Det er hyggelig å treffe gårdbrukere, som i mange tilfeller vil kjenne jorda de drifter godt. Det er derimot jordkartleggeren som har ansvaret for å utføre objektive, observasjonsbaserte vurderinger av jordas egenskaper. Jordkartleggeren må være svært konsentrert og det tillates ikke at gårdbrukeren deltar under kartlegging av området. 
Må jeg betale?
Nei, du må ikke betale for jordkartlegging. Jordkartleggingsprogrammet finansieres av Landbruks- og matdepartementet ettersom arbeidet forsterker kunnskapsgrunnlaget for arealforvaltning og ressursutnyttelse, både for jordbruket og for samfunnet.
Vi er midt i våronna / høstinga, hva gjør vi?
Som bonde trenger du ikke ta hensyn til jordkartleggernes aktivitet. Jordkartleggerne bruker skjønn for å forstyrre jordbruket så lite som mulig. Dersom området gjødsles med husdyrgjødsel når jordkartleggeren er i området vil jordkartlegginga utføres noen dager seinere. Dersom innhøsting enda ikke er unnagjort når jordkartleggeren kommer på høsten etterstreber vi å utsette kartlegging på dette området. 
Vi har dyr på beite, er dette et hinder?
Så lenge kartleggeren anser det som trygt å gå inn til beitedyrene, vil kartlegging fortsette uten problemer. NIBIOs kartleggere er vare på å holde grinder lukket. Dersom det går okse eller husdyr ingen av kartleggerne er trygge på, vil området ikke bli kartlagt. 
Hva skjer hvis vi sier nei til jordkartlegging?
Det er din rett som eier av området å reservere deg fra kartlegging. Da vil ikke eiendommen bli kartlagt. Bruksnytten ved kartene i Kilden vil dermed ikke gjelde den spesifikke eiendommen. Hvis det på et senere tidspunkt ønskes jordkartlegging likevel, må grunneier betale for arbeidet. Det er ingen garanti for at dette lar seg gjennomføre ettersom det er stor etterspørsel etter jordkartlegging og plan for hvilke kommuner som skal kartlegges hvilket år, allerede er lagt. Så lenge kartleggeren får beskjed i god tid vil området ikke oppsøkes eller kartlegges. Dersom vi får beskjed i samme tidsmoment som vi er ute, vil resultatene fra det spesifikke området slettes umiddelbart. Vi gjør ikke endringer dersom noen skulle motsi seg kartlegging i etterkant av det avsluttede arbeidet i kommunen. Kommunen sender ut informasjon om kartlegging og frist for å reservere seg i forkant av kartleggingen. 

Hva blir resultatene?
Jordkartlegginga er grunnlag for kartlag som publiseres på Kilden (klikk her for å komme til kartportalen). Se svarene under for flere detaljer.
Tar dere med dere jordprøver?
Alle beslutninger om jordas egenskaper tas in situ, ute på jordene, uten at jord analyseres på laboratorium.
Hva får jeg vite om jorda i etterkant?
Informasjon fra jordkartleggingen publiseres i ulike temakart på fagområde Jordsmonn på Kilden (kilden.nibio.no), den ene av NIBIOs to kartløsninger. Kartene er fritt tilgjengelige. Kart viser for eksempel jordas innhold av organisk materiale, tekstur i plogsjiktet, jordas naturlige evne til å bli kvitt overflødig vann, erosjonsrisiko og potensial for dyrking av ulike vekster (gras, korn og grønnsaker). 
Etter at kartene er publisert på Kilden vil kommunen få tilbud om å arrangere et digitalt informasjonsmøte i samarbeid med NIBIO. Tema på informasjonsmøtene er hva jordkartlegginga har funnet ut om jorda i kommunen og bruksområder for kartene. Informasjonsmøtene er åpne for både forvaltning, landbruksrådgivning, Statsforvalter, næringsorganisasjonene og gårdbrukere selv, og er en god plattform for å stille spørsmål og gi innspill. 
Hvor lang tid tar det før resultatene kommer?
Temakartene publiseres på Kilden året etter jordkartleggingen ble avsluttet, stort sett før påske. Gårdbrukeren vil ikke varsles direkte når resultatene er klare, men kommunen vil få beskjed og kan velge å dele denne nyheten med kommunens innbyggere via deres nettsider. 
Vi skal fylle på jord / nydyrke i etterkant av jordkartlegginga. Blir dette oppdatert?
Nei, jordkartlegging er i utgangspunktet en engangsvurdering. Ettersom det er jordas stabile egenskaper som dokumenteres, vil kommuner sjeldent besøkes igjen. Unntakene er viktige landbruksområder som ajourføres dersom det er mange tiår siden det sist ble kartlagt.
Hva er bruksnytten ved kartene i Kilden?
Informasjon fra kartleggingen brukes i hovedsak av offentlig forvaltning, landbrukets rådgivningstjeneste og næringa selv. Les mer om bruksnytten av jordkartlegging her. 

[bookmark: _Toc143003730]Har du et spørsmål som ikke er besvart her? 
Gå tilbake til temasiden vår for ekstra informasjon, eller ta kontakt med siri.svendgard-stokke@nibio.no dersom du har andre spørsmål.

